BEGRUNDELSE

1.FORSLAGETS GENSTAND

Dette forslag vedrører en afgørelse om fastlæggelse af den holdning der skal indtages på vegne af Den Europæiske Union ("Unionen") i ØPA-Udvalget, som er nedsat ved den foreløbige økonomiske partnerskabsaftale mellem Elfenbenskysten på den ene side og Det Europæiske Fællesskab og dets medlemsstater på den anden side ("aftalen"), vedrørende Republikken Kroatiens tiltrædelse af Den Europæiske Union.

2. BAGGRUND FOR FORSLAGET

2.1. Den foreløbige økonomiske partnerskabsaftale Elfenbenskysten-EU

Aftalen har til formål at opstille en foreløbig ramme for en økonomisk partnerskabsaftale i overensstemmelse med Cotonouaftalen. Aftalen har fundet midlertidig anvendelse siden den 3. september 2016.

2.2. ØPA-Udvalget

ØPA-Udvalget er aftalens fælles institutionelle organ. I henhold til aftalens artikel 73 er ØPA-Udvalget ansvarligt for forvaltningen af alle de områder, der er omfattet af aftalen, og for udførelsen af alle de opgaver, der er nævnt heri. ØPA-Udvalget træffer sine beslutninger ved konsensus. ØPA-Udvalgets funktionsmåde er beskrevet i dets forretningsorden, som parterne blev enige om i april 2017, som blev ændret af Det Europæiske Råd, og som parterne vedtog under det andet møde i ØPA-Udvalget Elfenbenskysten-EU i marts 2018.

2.3. Den retsakt, som ØPA-Udvalget påtænker at vedtage

Under sit tredje møde den [dato] skal ØPA-Udvalget vedtage en afgørelse vedrørende Republikken Kroatiens tiltrædelse af Den Europæiske Union ("den påtænkte retsakt").

I henhold til aftalens artikel 77 kan ØPA-Udvalget træffe afgørelse om eventuelle tilpasnings- eller overgangsforanstaltninger, der måtte være nødvendige som følge af nye medlemsstaters tiltrædelse af Unionen.

Den påtænkte retsakt har til formål at foretage de ændringer af aftalen, der er nødvendige som følge af Republikken Kroatiens tiltrædelse af Unionen.

Den påtænkte retsakt bliver bindende for parterne i overensstemmelse med aftalens artikel 77, stk. 3, i henhold til hvilken: "Parterne undersøger virkningerne af nye EU-medlemsstaters tiltrædelse for denne aftale. ØPA-Udvalget kan træffe afgørelse om overgangsforanstaltninger eller nødvendige ændringer."

3. DEN HOLDNING, DER SKAL INDTAGES PÅ UNIONENS VEGNE

Republikken Kroatien tiltrådte Unionen den 1. juli 2013 og deponerede den 8. november 2017 sin tiltrædelsesakt til aftalen hos Generalsekretariatet for Rådet for Den Europæiske Union. I henhold til tiltrædelsesbestemmelsen i aftalens artikel 77, stk. 2, tiltræder Kroatien aftalen ved at deponere en tiltrædelsesakt. Med hensyn til senere ændringer, der måtte være nødvendige som følge af tiltrædelsen, træffer ØPA-Udvalget afgørelse i henhold til tiltrædelsesbestemmelsen.

Unionen bør derfor fastlægge den holdning der skal indtages for så vidt angår den retsakt, som ØPA-Udvalget påtænker at vedtage i forbindelse med Republikken Kroatiens tiltrædelse af aftalen.

Dette udkast til rådsafgørelse indeholder som bilag et udkast til en afgørelse, som ØPA-Udvalget skal træffe.

Aftalen gælder dels for de områder, hvor traktaten om Den Europæiske Unions funktionsmåde ("TEUF") finder anvendelse, og på de betingelser, der er fastsat i denne traktat, dels for Elfenbenskystens område.

4. Retsgrundlag